uspeješ raz, je to náhoda, ak dvakrát, usmialo sa na teba šťastie. Ale ak
príde úspech aj tretíkrát, stáva sa to pravidlom. Túto vetu potvrdil aj
3. študentský ples stropkovských gymnazistov, ktorý sa uskutočnil minulý
piatok v hoteli Ondava.
<p>Na začiatku všetkých plesových príprav stála žiacka rada Gymnázia na
čele s jej koordinátorom Róbertom Heckom. Skupina mladých ľudí zúročila
svoje dvojročné skúsenosti v niekoľkotýždňových prípravách a
organizácii celej akcie, čo vyvrcholilo v slávnostnom otvorení už
3. študentského plesu. Symbolickým úderom na gong otvoril úvodný ples
stropkovskej fašiangovej sezóny krátko po osemnástej hodine riaditeľ
gymnázia Jaroslav Mikita. Po jeho úvodnom slove nasledoval neodmysliteľný
Straussov valčík Na krásnom modrom Dunaji v podaní štyroch tanečných
párov. Potom na tanečný parket v elegantných kostýmoch a oblekoch
vplávali žiaci a žiačky nášho gymnázia. Hudobná skupina Rododendron
čoskoro preladila na obľúbené ľudové melódie, ktoré slávnostnej
atmosfére dodali správnu dávku veselosti. Súčasťou plesu bolo aj spevácke
vystúpenie žiackych talentov Michaely Donnerovej, Tamary Bogoľovej a Miriam
Frajtkovej.
Ples mal aj jeden veľmi milý moment, ktorý nie je pre podobné akcie
typický. Riaditeľ Jaroslav Mikita, jeho zástupkyňa Ľubov Petričková,
koordinátor rady Róbert Hecko a bývalá predsedníčka žiackej školskej
rady Alexandra Prusáková svojimi želaniami a posypaním flitrami pokrstili
Kroniku plesu. Ako poznamenal J. Mikita, tak ako mestá nechávajú svojim
potomkom odkazy ukryté v starých vežiach a múroch, nech aj táto kronika
prinesie svedectvo a posolstvo žiakom i učiteľom, ktorí prídu po nás.
Okolo dvadsiatej druhej hodiny nastalo žrebovanie tomboly pod vedením Margity
Heckovej. Organizátori plesu zabezpečili vďaka sponzorom 59 cien. Tie si
počas hodiny tí šťastnejší rozobrali. Štyrom našim žiakom, ktorých
vyžreboval J. Mikita, urobila radosť aj 50-eurová finančná odmena, ktorú
venovala bývala riaditeľka a poslankyňa NR SR Bibiána Obrimčáková.
Krátko po polnoci nastalo vyhlásenie výsledkov voľby Kráľ a Kráľovná
plesu. Tých určilo tajné hlasovanie všetkých študentov. Pani profesorka
Valéria Senajová vyhlásila za Kráľa plesu Jakuba Vaľuša zo IV. A.
Kráľovnou tretieho plesu sa stala Andrea Madejová z I. B. "Kráľovský"
pár bol dekorovaný šerpami a prevzali si aj symbolické žezlá od víťazov
z predchádzajúceho roka Martina Krajnika a Kláry Bičejovej. Kráľovná
plesu získala mobilný telefón Samsung s 30-eurovým kreditom, ktorý venoval
Jaroslav Prokopovič. Kráľovi plesu bol odovzdaný kozmetický balíček a
knižné publikácie. Po obligátnom fotografovaní pokračovala zábava až do
tretej rána…
Ples ukončila záverečným príhovorom Margita Hecková, ktorá sa všetkým
poďakovala a zaželala veľa zdaru 4. študentskému plesu stropkovských
gymnazistov 2014.
Záverom mi za organizátorov prichodí milá povinnosť vyjadriť poďakovanie
všetkým sponzorom, ktorí finančne i vecne podporili túto akciu, vedeniu a
personálu Hotela Ondava, všetkým zúčastneným žiakom za dôstojnú
reprezentáciu školy, ale i študentského stavu.
-sc-
foto: A. Belovežčík